[{"text_idx": "#000001", "text": "50 urte betetzear den MONDRAGON taldeko kooperatiba da Kide. 1975ean sortua, hotz ganberak, panel isolatzaileak, hozkailu ateak, hotz ekipamenduak eta lehortegiak fabrikatzeaz arduratzen da egun, nahiz eta hastapenetan supermerkatu eta merkataritza-guneetako armairuak egiten zituzten soilik. \u201cSupermerkatuetan jogurtak gordetzen diren armairuak egiten hasi ginen, eta Electrolux enpresa suediarrarekin akordio batera iritsi ginen euren produktuak hemen saldu eta merkaturatzeko\u201d, azaldu du Miren Larran\u0303aga finantza eta marketin arduradunak. Aitzitik, 1980ko hamarkadan produktu mota honen ekoizpenak emaitza onik ematen ez zuela ikusita, panel eta ateen fabrikazioaren aldeko apustua egin zuten. \u201cEkoizpena konplexua zen, eta aldaketa ugari zekartzan. Gainera, gure ekoizpena eskuz egiten genuen, eta ezin genuen enpresa handiekin lehian aritu\u201d, gehitu du."}, {"text_idx": "#000002", "text": "Gerora, hotz ganberen fabrikazioa berreskuratu eta beste hainbat produktu mota ere egiten hasi dira, lehortegiak tartean. Izan ere, azken urteotan produktu gama zabaltzea izan da Kidek jorratutako estrategia nagusia, dibertsifikazioa, hain zuzen: \u201c2007tik produktu mota berri pila integratu ditugu. Enpresa txikia gara merkatuko konpetentziarekin alderatuta, eta eurei segi ahal izateko beharrezkoa da geure produktu gama zabaltzea\u201d, dio Larran\u0303agak."}, {"text_idx": "#000003", "text": "Miren Larran\u0303aga: \u201cgure ganberak McDonaldsen gaude, esaterako, baina ez diegu zuzenean eurei saltzen. Guk instalatzaileari saltzen diogu eta gero honek saltzen dio ezagunagoak egiten zaizkigun enpresa handiei\u201d"}, {"text_idx": "#000004", "text": "Dena den, produktua baino zerbitzua da Kidek duen bereizgarri handiena finantza arduradunaren hitzetan. Mundu osoko ekoizleekin lehia horretan kalitatezko produktua egitea aurresuposatzen da nolabait, eta zerbitzuan egin beharra dago diferentzia. Kidek zerbitzu pertsonalizatua eskaintzen du, enpresa txikia izanik duen gertutasuna baliatuz: \u201cbezeroari zero unetik produktua saldu osteko unera arte eskaintzen diogu aholkularitza, eta muntaian eta logistikan ere laguntzen diegu. Gure ganberak McDonaldsen daude, esaterako, baina ez diegu zuzenean eurei saltzen. Guk instalatzaileari saltzen diogu, eta gero hark saltzen dio ezagunagoak egiten zaizkigun enpresa handiei, gure bezeroarentzat oso garrantzitsuak baitira\u201d. Finean, konpetentziak eskaini ezin duen soluzio integral bat eskaintzen du. \u201cEz gara merkeenak, ezta handienak ere, baina zerbitzuan oso onak gara\u201d."}, {"text_idx": "#000005", "text": "\u201cGuk diseinatzen dugu saldutako guztia. Kalitatezko teknologia erabiltzen dugu eta bizkor erantzuten diogu bezeroari\u201d, dio arduradunak. Fabrikatzaile izateak ematen die bizkortasun hori nahiz zerbitzu pertsonalizatua emateko aukera. \u201cProiektu oro hasterako unean, gure talde teknikoak aholkularitza eskaintzen du. Atez ateko logistika ematen dugu, baita muntaia zerbitzua ere\u201d. Hori gutxi balitz, asteko zazpi egunetan 24 orduko saldu osteko zerbitzua ere badute."}, {"text_idx": "#000007", "text": "Jadanik errentagarria ez zela ikusita, Txinan zuten fabrika itxi zuten duela bi urte, eta egun Berriatuan duten lantegi bakarrean ekoizten dute dena. Berriatuatik, beraz, mundu osora zabaltzen dituzte panel, ganbera eta lehortegiak, salmenten %52 esportazioak delarik. \u201cEspainian, Frantzian, Portugal eta Europa iparraldean saltzen dugu gehien bat, baina ia mundu osoan gaude, hala nola Hego Amerikan, Afrikan eta Asian\u201d. Gaur 150 langile dira guztira kooperatiban."}, {"text_idx": "#000008", "text": "Halaber, b2b negozio-eredua da Kiderena, eta azken bezeroari baino, banatzaile eta bitartekariei saltzen dizkie produktuak: \u201cGure ganberak McDonaldsen daude, esaterako, baina ez diegu zuzenean eurei saltzen. Guk instalatzaileari saltzen diogu eta gero honek saltzen dio ezagunagoak egiten zaizkigun enpresa handiei\u201d, nabarmendu du marketin arduradunak. Elikagaien sektorean, ostalaritzan eta industrian aritzen dira batik bat."}, {"text_idx": "#000011", "text": "Inbertsio handi batean murgilduta, produkzio osoaren birlokalizazioak esfortzu handia ekarri die azken urteotan. Berriatuako lantegia handitu eta digitalizatzeko prozesuan dihardute, eta barne aldaketa ugari egiten ari direla azaldu du Larran\u0303agak. \u201cDigitalizazioak merkatuan lehiakortasun handiagoa eman diezaguke. Pabiloia handitu dugu, 4.0 industrian sartu nahi dugu eta makineria berritzen ari gara\u201d."}, {"text_idx": "#000012", "text": "Hori gutxi balitz, produktu gama zabaltzen jarraitzen dute eta aurten ateratzeko produktu berri asko dituzte prest. Langile gehiago beharko dituztela ere uste du finantza arduradunak. Izan ere, gehiago saldu nahi dute Espainian, eta, batez ere, Frantzian, oso merkatu garrantzitsua baita eurentzat. \u201cAsko hazten ari gara eta oso pozik gaude, baina aldi berean, gauza asko ditugu egiteko\u201d, bukatu du."}, {"text_idx": "#000014", "text": "El pro\u0301ximo jueves, 28 de septiembre, el clu\u0301ster de empresas industriales y proveedoras de servicios del sector hotelero y sociosanitario MONDRAGON Hospitality celebra su primera Feria de Proveedores Hosteleros en Mallorca."}, {"text_idx": "#000018", "text": "KIDEk 7 milioi euro inbertitu ditu lantegiaren digitalizazioan eta handitzean"}]